હા, ૧૯૧૫માં અમદાવાદમાં ગાંધીજીનું આગમન થાય છે .કોચરબમાં તે આશ્રમ સ્થાપે છે. આરંભે જ એક ‘હરિજન” કુટુંબને ખાસી ઝીંક ઝીલીને વસાવે છે. તે પછી સાબરતટે બીજો આશ્રમ સ્થાપે છે. એ વખતનો આ હરિજન આશ્રમ હવે આજે તો ગાંધી આશ્રમ કે ગાંધી સ્મ્રુતિ સંગ્રહાયલ બની ગયો છે. હવે જાહેર શૌચ મુક્ત બની રહેલા અમદાવાદમાં એ દિવસોમાં જાહેર જાજરૂનો દલિતો વપરાશ કરી શકતા નહોતા. ન્હાવા માટેના બાથરૂમની સાહ્યબી તેમના નસીબમાં નહોતી. સરદાર પટેલે અમદાવાદ મ્યુ.ના પ્રમુખ તરીકે કામદાર વિસ્તારોમાં નાહવાની તકલીફો વેઠતી સ્ત્રીઓ માટે ૧૦૦૦ નાવણિયા બનાવડાવ્યા હતા. આ જ અમદાવાદમાં બરાબરીના હક માટે દલિતોના બસપ્રવેશ, હોટલ પ્રવેશ અને મંદિર પ્રવેશના સત્યાગ્રહો થયા હતા.૧૯૪૨ની હિંદ છોડો ચળવળમાં, દેશની આઝાદી માટે ત્રણ મહિના મિલો બંધ રાખી ભાગ લેનારા દલિતોને માત્રને માત્ર આભડછેટને લીધે જ મિલોના સાળખાતામાં કદી રાખવામાં આવતા નહોતા.